Virallinen lehti nro C 013 , 18/01/1999 s. 0118



KIRJALLINEN KYSYMYS E-1919/98 esittäjä(t): Karin Jöns (PSE) komissiolle (18. kesäkuuta 1998) Aihe: Vanhempainloma Neuvosto antoi 3. kesäkuuta 1996 direktiivin 93/34/EY(1) UNICE:n CEEP:n ja EAY:n tekemästä vanhempainlomaa koskevasta puitesopimuksesta. Jäsenvaltiot ovat velvollisia panemaan direktiivin täytäntöön 3. kesäkuuta 1998 mennessä tai varmistamaan, että työmarkkinaosapuolet ovat toteuttaneet sopimusteitse tarvittavat toimenpiteet, ja jäsenvaltioiden on toteutettava kaikki tarvittavat toimenpiteet direktiivissä edellytettyjen tulosten toteutumisen takaamiseksi. "Erityisten vaikeuksien tai työehtosopimuksella tapahtuvan täytäntöönpanon huomioon ottamiseksi" sallitaan enintään vuosi lisäaikaa. 1. Mitkä jäsenvaltiot ovat ilmoittaneet komissiolle direktiivin täytäntöönpanosta 3. kesäkuuta 1998 mennessä? 2. Voiko komissio vahvistaa, että näissä jäsenvaltiossa on täytäntöönpanon yhteydessä saavutettu kaikki direktiivin tavoitteet? 3. Mille jäsenvaltioille on myönnetty täytäntöönpanoa varten lisäaikaa "erityisten vaikeuksien" tai "työehtosopimuksella tapahtuvan täytäntöönpanon" vuoksi? 4. Mitkä jäsenvaltiot eivät vielä ole panneet direktiiviä täytäntöön? 5. Mihin toimiin komissio aikoo ryhtyä, jotta direktiivi pannaan täytäntöön myös näissä jäsenvaltioissa? Komission jäsenen Pádraig Flynninkomission puolesta antama vastaus (3. elokuuta 1998) 1. ja 4. Komissio sai 3. heinäkuuta 1998, jolloin direktiivin 96/34/EY saattamiselle osaksi kansallista lainsäädäntöä varattu aika meni umpeen, ilmoituksen Belgian, Tanskan, Espanjan, Ranskan, Alankomaiden ja Ruotsin antamista kansallisista tähän direktiiviin liittyvistä täytäntöönpanotoimista. Itävalta on ilmoittanut komissiolle vain muutamista direktiiviin liittyvistä kansallisista täytäntöönpanotoimista. Komissio muistuttaa arvoisaa parlamentin jäsentä myös siitä, että koska direktiivi hyväksyttiin sosiaalipolitiikasta tehdyn sopimuksen puitteissa, sitä ei sovelleta Yhdistyneeseen kuningaskuntaan. Neuvosto antoi 15. joulukuuta 1997 direktiivin 97/75/EY UNICE:n, CEEP:n ja EAY:n tekemästä vanhempainlomaa koskevasta puitesopimuksesta annetun direktiivin 96/34/EY muuttamisesta ja ulottamisesta koskemaan Yhdistynyttä kuningaskuntaa(2). Tässä direktiivissä säädetään 15. joulukuuta 1999 määräpäiväksi, johon mennessä Yhdistyneen kuningaskunnan on saatettava vanhempainlomaa koskeva direktiivi osaksi kansallista lainsäädäntöään. 2. Komissio tarkastelee edelleen joidenkin jäsenvaltioiden sille toimittamia direktiiviin liittyviä kansallisia täytäntöönpanotoimia. Tarkastelun jälkeen komissio päättää, onko saattaminen osaksi kansallista lainsäädäntöä mahdollistanut sen, että kyseiset jäsenvaltiot ovat voineet täyttää velvollisuutensa direktiivin täytäntöönpanon alalla. 3. Ainoastaan Irlanti ja Itävalta olivat ilmoittaneet 3. heinäkuuta 1998 mennessä komissiolle virallisesti haluavansa lisäaikaa direktiivin täytäntöönpanolle, niin kuin direktiivin 2 artiklan 2 kohdassa on tehty mahdolliseksi. Irlannin ja Itävallan viranomaiset ovat ilmoittaneet "erityisistä vaikeuksista". 5. Alalla noudattamansa käytännön mukaisesti ja ottaen huomioon velvollisuutensa perustamisopimusten valvojana komissio käynnistää erittäin pian jäsenyysvelvoitteiden laiminlyöntiä koskevan menettelyn niitä jäsenvaltioita vastaan, jotka eivät ole toimittaneet komissiolle vanhempainlomaa koskevaan direktiiviin liittyviä kansallisia täytäntöönpanotoimiaan. (1) EYVL L 145, 19.6.1996, s. 4. (2) EYVL L 10, 16.1.1998.